钦定古今图书集成/明伦汇编/氏族典/第411卷 > 《廖用贤尚友录》 > 杜乔
## 钦定古今图书集成/明伦汇编/氏族典/第411卷 > 《廖用贤尚友录》 > 杜乔

按《后汉书杜乔传》：“乔字叔荣，河内林虑人也。举孝廉，
辟司徒杨震府，稍迁为南郡太守，转东海相，入拜侍
中。汉安元年，以乔守光禄大夫，使徇察兖州。还拜太
子太傅，迁大司农。时梁冀子弟五人及中常侍等以
无功并封，乔上书谏，书奏不省。益州刺史种暠举劾
永昌太守刘君世以金蛇遗梁冀，事发觉，以蛇输司”
农。冀从乔借观之，乔不肯与，冀始为恨。累迁大鸿胪。
时冀小女死，令公卿会丧，乔独不往，冀又御之。迁光
禄勋。建和元年，代胡广为太尉。在位数月，以地震免。
宦者唐衡、左悺等因共谮于帝，帝亦怨之。及清河王
蒜事起，梁冀遂讽有司劾乔及李固与刘鲔等交通，
请逮案罪。而梁太后素知乔忠，但策免而已。冀愈怒，
执系之死狱中。